Карл Орф
Карл Орф () (10 юли 1895 – 29 март 1982) е немски композитор и музикален педагог. Най-известното му произведение е сценичната кантата „Кармина Бурана“ от 1937 г., едно от най-популярните хорови произведения на XX век. Автор е на кантатите „Катули Кармина“ и „Триумфът на Афродита“. Автор е и на опери и оркестрови пиеси.

Биография 
Започва музикалното си образование по пиано, чело и орган през 1900 г. Тогава създава и първата си композиция. Следва в Кралската музикална академия в Мюнхен през 1913 – 1914 г. Пише клавирни творби и песни по текстове на поетите Фридрих Хьолдерлин (1770 – 1843) и Хайнрих Хайне (1797 – 1856). След кратка военна служба през 1914 г. работи като капелмайстор в Мюнхен, Манхайм и Дармщат. През 1924 г. заедно с Доротее Гюнтер основава Училище „Гюнтер“ за гимнастика, ритмика и танцово изкуство. Тук през 1930 – 1935 г. създава система за музикално развитие на децата „Шулверк“, основана върху активизиране на творческия импулс в условията на колективната импровизация.

В Залцбург през 1961 г. Орф създава Орф-институт.

Пише музиката за откриването на летните олимпийски игри в Берлин 1936 и Мюнхен 1972.

Като един от най-изтъкнатите композитори, Орф е също така и едно от големите имена в музикалната педагогика през XX век.

Има четири брака, третият (1954 – 1959) – с писателката и музикална педагожка Луизе Ринзер. От първия си брак има дъщеря – актрисата Годела Орф.

Почетен гражданин на Мюнхен. Почетен доктор на университетите в Мюнхен и Тюбинген.

Погребан е в църквата на абатство Андекс, което е голяма чест за светско лице без аристократичен произход. В Андекс всяко лято по инициатива на монаха Анселм Билгри и композитора Вилфрид Хилер се организира музикален фестивал „Орф Андехс“.

В град Дийсен ам Амерзе (Бавария), където е живял в средата на 1950-те години, има къща музей на Орф.

През 1975 г. Жан Пиер Понел () филмира „Кармина Бурана“.

На 10 юли 1990 г. в Мюнхен е създаден „Орф Центрум“ – Държавен институт за изследване и документация. Той си поставя за цел съхраняването и популяризирането на творческото и педагогическото наследство на Карл Орф.

Награди 
През 1949 г. получава „Националната награда на ГДР“, през 1965 г. – „Мюнхенската почетна културна награда“, а през 1974 г. – наградата „Романо Гуардини“.

Външни препратки 
     Мемориален сайт на Карл Орф, поддържан от фондация „Карл Орф“
 Българска асоциация Орф Шулверк 

Германски музикални педагози
Класически композитори
Германски композитори
Оперни композитори
Германски либретисти
Германски военни дейци от Първата световна война
Носители на награди на Германия
Почетни граждани на Мюнхен
Почетни доктори в Германия
Доктор хонорис кауза на Тюбингенския университет
Родени в Мюнхен
Починали в Мюнхен
Починали от рак